ANGELA JIA KIM

BELSŐ
KISUGÁRZÁS

12 hetes szépségprogram a külső
és belső ragyogás megteremtéséhez

ÉDESVÍZ KIADÓ
BUDAPEST

A fordítás az alábbi kiadás alapján készült:

Angela Jia Kim / Radical Radiance

Aevitas Creative Management, USA, 2022

Fordító

Béres Csilla

Szerkesztő

Babzsa Teréz

Olvasószerkesztő

Bartus Csilla

Copyright © Angela Jia Kim, 2022

Hungarian translation © Béres Csilla, 2022

Hungarian edition © Édesvíz Kft., 2022

Cover design Édesvíz Kft., 2022

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Dudich Ákos

Tipográfia Alinea Kft.

Borítót készítette Goart Design Bt.

Elektronikus formátum
Békyné Kiss Adrien

EPUB ISBN 978-963-507-354-2

MOBI ISBN 978-963-507-355-9

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

TARTALOM

Bevezetés: Az énszeretet ragyogása

1. hét: Kezdd a bőröddel!

2. hét: Világíts belülről!

3. hét: Tedd sugárzóvá magasabb éned!

4. hét: Hozd helyre az önérzetedet!

5. hét: Ébreszd fel a női energiáidat!

6. hét: Tápláld a ragyogásod!

7. hét: Tisztítsd meg a látásodat!

8. hét: Fejlődés lépésről lépésre

9. hét: Ha elkap a lendület

10. hét: Élvezd a bőséget!

11. hét: Adj, adj – és fogadj el!

12. hét: Sugárzó hála

Köszönetnyilvánítás

A szerzőről

Neked ajánlom, ragyogó lélek

BEVEZETÉS

Az énszeretet ragyogása

Valamennyien tudjuk, milyen agyonhajszoltnak, túlterheltnek, elcsigázottnak vagy épp unottnak lenni – ez mind a belső ragyogás ellentettje. A könyv írásakor egy, az egész életünket megváltoztató világjárvány közepén voltunk, és arra kényszerültünk, hogy végtelen hosszú órákra maradjunk egyedül. Ha tetszett, ha nem, hirtelen bőséges idő állt a rendelkezésünkre, hogy kívül-belül önvizsgálatot tarthassunk.

Mondd, tetszett, amit láttál? Szereted azt, aki vagy?

Az én nevem Angela Jia Kim. Pályaelhagyó zongorista vagyok, aki újabban a szépségiparban nyit vállalkozásokat. Anyám egyedül él, én pedig New Yorkban lakom. A könyvet, amelyet a kezedben tartasz, azért írtam, mert arra jutottam, hogy a belső és külső ragyogás összeolvasztása – az önmagunkkal való törődés egy újabb válfaja – az énszeretet gyakorlata is lehetne. Ehhez elsőként azt kell megtanulnod, hogy ki vagy. Csak ezt követően sugározhat belőled a lefegyverző szépség, a bölcsesség és az egyensúly. Lehet, hogy sikeres vagy a munkádban, szerető család vesz körül, vagy tökéletesnek tartod a párodat. Önmagad szeretete nélkül azonban a kiégés, a stressz vagy a hétköznapi problémák a legjobb szándékaid ellen dolgozhatnak.

Az eredeti címe az volt a könyvemnek, hogy Radikális ragyogás.

Hogy miért ezt a címet adtam? A „radikális” szóhoz az emberek általában a „szélsőséges” kifejezést társítják. Holott a latin radixból, a „gyökér” szóból származik. Mi most a gyökeréig hatolunk annak a kérdésnek, ki is vagy voltaképpen, és mélyreható lelki munka segítségével szemmel láthatóan sugárzóvá teszünk téged. Engem a bőrápolás ébresztett rá, milyen elképesztően szépséges ragyogásba vonhat minket önmagunk szeretete – amivel pedig még ennél is mélyebbre áshatunk. Koreai származású édesanyám arra tanított, hogy bánjak úgy a bőrömmel, mint a világon a legdrágább selyemmel. Ez egy kivételesen szép első lépés lehet az énszeretet elsajátításában. A bőrnek hámlasztásra, méregtelenítésre, tisztításra és táplálásra van szüksége, csakúgy, mint a lélek legmélyebb, legszentebb zugainak. A jó hír (amit több ezer nővel való munkálkodásom és a velük folytatott kutatómunkám is visszaigazolt), hogy mindannyian képesek vagyunk belső-külső ragyogásunk felfedezésére. Amikor fénnyel árasztod el éned leginkább önazonos szegleteit, az azután lényed összes pórusából szétsugárzik majd, és ezzel ellenállhatatlan vonzással bíró mágneses erőteret hozol létre. Az elkövetkezőkben együtt tápláljuk majd ezt a belső izzást azért, hogy az megajándékozzon mindazzal a bőséggel, szeretettel és örömmel, amire vágysz – és amit meg is érdemelsz.

Felnőtt életem egészében ezt a belső sugárzást tanulmányoztam – korábban előadóművészként, jelenleg pedig egy bőrápoló cég és egy wellnesshálózat tulajdonosaként. Nők ezreit tanítom arra a koreai bölcsességre, hogy a problémáknak – így a bőrproblémáknak is – a gyökeréig kell hatolnunk, ahelyett, hogy vastagon felkent sminkkel igyekeznénk elrejteni a szépséghibákat. Ugyanez áll a lélekre is. Mivel azonban a lélek láthatatlan, könnyű elfeledkeznünk a mélyben rejlő okokról, és önmagunkkal vívott harcban takargatjuk a gátakat. Abban a hitben élünk, hogy mások nem látják belső erőnket, holott egyaránt ott van bennünk és körülöttünk, és befolyásolja életünk menetét, manifesztációinkat és az emberekhez fűződő kapcsolatainkat.

Épp ezért a feladatunk, hogy a dolgok gyökeréig ássunk, előtérbe állítsuk önmagunk szeretetét, és olyan rituálékkal kísérletezzünk, amelyek fokozzák a belső ragyogásunkat. Ebben a könyvben időt szánunk majd az énszeretettel összefüggő játékokra, pihenésre, felfedezésre, ihletet adó töltekezésre – mégpedig kellő gyakorisággal. Mindennapos érzelmeinket emlékeztetőnek is használhatjuk, hogy ne feledjük belső ragyogásunkat énszeretettel táplálni. Amikor magunk alatt vagyunk (idegeskedünk, zaklatottak vagyunk, stresszelünk vagy szorongunk), az annak a jele, hogy lelkünk ugyanúgy szomjazik a szeretetre, mint kiszáradt torkunk a vízre. Az énszeretet nem önzés, és nem is hiúság. De nem ám! Az énszeretet a törődés legkifinomultabb formája, amelyet önmagunkkal, szerelmünkkel, családtagjainkkal és barátainkkal szemben tanúsíthatunk. Az énszeretet melegében valódi énünk felragyog, és a társaink iránt érzett szeretet is lángra lobban bennünk. És ez a tűz az, amely belülről világít meg bennünket.

Rólam

Mi a forrásuk személyes bölcsességeimnek és tanításaimnak? Elsőként: magamba szívtam a szüleim azon jellemvonásait, amelyeket igazán csodáltam. Apukám, aki tizenhárom éves koromban hunyt el, maga volt a két lábon járó üzleti siker – csakúgy, mint a felmenői, akik Koreában és az Amerikai Egyesült Államokban is páratlanul teljesítettek. Anyu négy nővére Korea szépségideáljának azt a vonatkozását testesítették meg, miszerint „a bőrápolás az önmagunkkal való törődés alapja”. Apu lendülete és anyu szépészeti jártassága egyesült hát bennem, így hoztam létre Manhattanben több millió dollárt érő vállalkozásomat, a Savor Beauty + Spát.

Mivel hároméves koromtól arra edzettek, hogy zongoraművész legyen belőlem, sok-sok évbe tellett, hogy ráébredjek valódi hivatásomra: a vállalkozói életpályára, és hogy a nők jogainak szóvivője legyek. Az egyik élmény, ami rádöbbentett arra, hogy minek kéne az életem fókuszában lennie, egy koncertkörúton ért. Az egyik koncertem előtt egy „természetes” testápolóval kentem be magam, és több száz ember szeme láttára borították el a testem a kiütések. Égtem, mint a rongy. A fellépés után megnéztem a készítményt, és láttam, hogy tele van vegyszerekkel. Ekkor határoztam el, hogy új hobbiba kezdek, amely a hasonló gondjaimon segíthet: krémeket és szépítő olajokat akartam készíteni a konyhámban. Ahogy azt már írtam: a munkamorálom apué, de a bőrápolást anyu szerettette meg velem. Mindig is csodás arckrémeket kapott Szöulból, amelyeket galambürülékből, selyemhernyógubóból és aranyporból készítettek. De azt is tudtam, hogy sok a mérgező, akár rákkeltő összetevő is ezekben a termékekben. Féltettem anyut és az egészségét, és szerettem volna, ha olyan kozmetikumokat használ, amelyek amellett, hogy hatékonyan küzdenek az öregedés ellen, természetesek is.

Az otthoni krémkotyvasztás nemcsak a bőrömre volt gyógyító hatással, hanem a lelkemre is. Életemben először tévedhettem komolyabb következmények nélkül. Zongoratanáraim szüntelenül ott őrködtek mellettem, hogy kijavítsák a hibáimat, és tökéletes játékra tanítsanak. Szólózongoristaként számtalanszor kellett elpróbálnom egy-egy zenei részletet, hogy a teljesítményem kikezdhetetlen legyen a színpadon. Amikor ez elmaradt, a közönség csalódásával, kritikával és az önbecsülésem megcsappanásával kellett számolnom. A bőrápolás ezzel szemben felszabadító volt. Mindent elronthattam, mert megvolt a lehetőségem rendet tenni magam után, és újrakezdeni az egészet. Zongoraművészként az odaadást, a szívós kitartást és az igényességet sajátítottam el. E jellemvonásokat kozmetikai ténykedésemre is átvihettem, csak éppen a korábbi nyomás nélkül. Úgy az ezredik próbálkozás után (de komolyan!), bár anyu volt a múzsám, elkezdtem a barátaimnak is adogatni a kreálmányaimból, melyeket ők is továbbadtak a barátaiknak. Anyu a nővéreit is megajándékozta velük. Imádták a krémeket. Mint később kiderült, volt, hogy annyira tökéletes arckrémet sikerült megalkotnom, amely után még a koreai nők is epekedtek!

Miközben a sors úgy hozta, hogy vállalkozóvá lettem, egyre jobban kimerített a zongoristamaximalizmus. Már terhes voltam Sienna lányommal, amikor utolsó fellépésemet követően egyszer és mindenkorra rácsuktam a fedelet a billentyűkre. Rájöttem, hogy megújulásra vágyom. Egy hónappal szülés után váratlanul elöntött a kreatív energia. Kis nyári standot nyitottam a Bryant Parkban a kozmetikai szereim bemutatására. Még szoptattam, amikor az első üzleti tanfolyamot végeztem. Először megalázónak éreztem az egészet. Megszoktam, hogy sztárként rajongnak körül, most pedig egyszerű kozmetikus csajként ajánlgattam a portékámat, ami a kutyát sem érdekelt. Sokszor megesett, hogy elbújtam a stand mögött, és sírva öleltem magamhoz egy hónapos lánykámat. Szerencsém volt, hogy akkori férjem, Marc támogatott és kitartásra ösztönzött, amikor a leállást fontolgattam. Az ő lelki támaszának és saját elszántságomnak köszönhettem, hogy abban az évben nagyjából negyvenezer dollárt zsebeltem be a krémekből. Ez annyi önbizalmat adott, hogy megnyitottam első boltomat, majd pedig egy kisebb wellnessközpontot New York West Village városrészében.

Zongoristából vállalkozóvá válni nem kis kihívás. Nem volt elég pénzem a boltom megnyitására (hatvanezer dollárral terheltem meg a hitelkártyáimat), nem voltak kapcsolataim, alig volt valamennyi tapasztalatom, és olyan magányos voltam, mint szólózongoristaként. Hirdetést adtam hát fel a Craigslisten. New York minden szegletéből a nappalimba csődültek a nők, hogy tapasztalatot cseréljenek és bátorítsák egymást. A csoport egyre nagyobb lett. Idővel ebből a közösségből jött létre a Savor the Success nevű szervezet, amely mára több száz tagot számlál, s támogató köreivel, valamint virtuális tartalmakkal segíti a nőket vállalkozásuk létrehozásában és felvirágoztatásában. A csoportba jelentkező nők tőlem szerettek volna tanulni – hiszen a saját szemükkel látták, miként fejlődött kisebb vállalattá a kozmetikai hobbim.

Ahhoz, hogy a zongoraóráktól a koncerttermekig jussak, célorientáltságra, fegyelemre, bátorságra és kitartásra volt szükségem. Ezeket a tulajdonságokat a bőrápolásban is kamatoztathattam. Pozitív, életvidám, kreatív energiáim sok nőt vonzottak körém, akik az én példámon kívánták látni, miként manifesztálódik ezek nyomán a siker. Több száz, a témával foglalkozó workshopnak és konferenciának lettem a házigazdája. Nagy népszerűségre tettem szert háromhavi tervezőfüzetemmel (Savor Beauty Planner: My Next 90 Days), amelyben apukám nem egy manifesztációra vonatkozó gondolata is helyet kapott. Ez a füzetecske több mint százezer nőnek volt a segítségére abban, hogy kreativitásukat bevetve megvalósítsák álmaikat és elérjék céljaikat. A mai napig első helyen áll a nők napi öngondoskodásának megtervezésében.

Ezen a ponton jöttem rá, hogy sikerült annyira túltolnom a dolgokat, hogy megint a kimerüléstől kell tartanom. Nem tudtam, hogyan birkózhatnék meg a nyomással, amit két vállalat vezetése, a beosztottak és a kollégák koordinálása, valamint a kislányom mellett betöltött anyaszerep mért rám. A munkabírás lassan munkamániává változott. A megfelelési kényszer csapdájában vergődtem, és a kiégés igencsak ismerős jelei ismét ködfátyolba vonták a ragyogásomat. Kívülről úgy festett, a siker csúcsán állok. Valami mégsem stimmelt. Újra világossá vált, hogy életmódváltásra van szükségem. Ezért 2018-ban – egy virágzó üzleti vállalkozás és hatalmas népszerűség közepette – szívszaggató döntést hoztam. Leépítettem a Savor Successt, a vállalkozó nők szervezetét, és egyedül a Savor Beautyra, valamint az ottani alkalmazottakra fókuszáltam. Tudtam, hogy onnantól kezdve nem az elismerést kell keresnem, hanem függetlenségre és önazonosságra kell törekednem. Mint a legtöbb eleinte ijesztőnek tűnő elhatározásom esetében, most sem tudtam, hogyan tovább. Mindemellett apró lépésekkel, az ösztöneimet követve láttam neki a változtatásnak, és a megoldás nem is maradt el. Elkezdtem egyre inkább magammal és az igényeimmel törődni. Rendszeres önvizsgálatot tartottam, és naponta végeztem énszeretet-rituálékat. Ezzel megadtam magamnak azt a lelki békét és lelki táplálékot, ami után mindvégig sóvárogtam.

A következő oldalakon sorakozó rituálék egy élet (az én életem) kutakodásának, kísérletezésének és építkezésének gyümölcsei. Tetőpontját jelképezik mindannak, amit zenészként, vállalkozóként, anyaként, szerető társként és megannyi nő mentoraként elsajátítottam. Nőtársaimat arra tanítottam, hogy tegyék önazonossá és ünnepeljék külső-belső szépségüket.

2020-ban három csapás ért egyszerre: a világjárvány, ennek következményeként a wellnessközpontom közel féléves bezárása, valamint a válásom. Elkeserítő volt, hogy megfosztottak mindattól, ami éveken át éltetett: a boldog feleség és sikeres vállalkozó szerepétől. Azt gondoltam, ezeknek köszönhetem a ragyogásomat. Az énszeretet (mondjuk úgy, hogy az önsegítés fejlettebb változata) szépségének köszönhetem, hogy kitűnően elvoltam ezen címkék és álarcok nélkül is. A ragyogásom folyamatos táplálása csodával határos módon életben tartotta az online üzletemet, és a válás is békésen zajlott (az exem azóta is jóbarátom). És noha a járvánnyal járó bezárkózást sokakhoz hasonlóan életem egyik legmagányosabb időszakának tartom, továbbra is egészségesnek és sugárzónak érzem magam.

A pandémia kitörése után New York kísértetvárossá változott. Egyedülálló anyaként otthon maradtam, mint mindenki más. Ekkor határoztam el, hogy beemelem könyvembe az énszeretet programjának tizenkét hetes rituáléját. Ezt tetéztem különféle lélekápolással kapcsolatos szertartásokkal, amelyek az én életemben is jó szolgálatot tettek. A segítségükkel hálával telten és különösebb gond nélkül tudtam alkalmazkodni az új valóságomhoz és a körülményekhez. Remélem, hogy a könyvben tárgyaltak Téged is egy felismerésekkel és egy humorral teli, sodró erejű folyamatba rántanak bele, és hogy ennek következtében egyéni külső-belső ragyogásod érvényesülni tud.

Hogyan forgasd ezt a könyvet?

A kötet háromhavi tematikus énszeretet-rituálét tartalmaz tizenkét hétre lebontva. Korábban már nők százainak mutattam utat a Savor Beauty Planner: My Next 90 Days program segítségével, és akkori tapasztalataim szerint azt mondhatom, kilencven napba szinte minden belefér. Elég hosszú idő ez ahhoz, hogy megmutatkozzon a program hatása, ugyanakkor elég rövid is, hogy szükség esetén irányt válthass.

Javaslom, hogy sorban haladj a fejezetekkel, mivel egymásra épülnek. Hetente több rituálét is kipróbálhatsz – ahogy kedved tartja. Gyökereztess meg egyet-egyet (vagy az összeset!) a napirendedben, és kezdd innen az építkezést. Át is szabhatod kissé, saját kívánságaidhoz igazíthatod a szertartásokat. Légy szorgalmas, hiszen gyakorlat teszi a mestert!

Könyvemet olvasva talán az lesz a benyomásod, hogy minden túlságosan klappol. Az egyik barátom felhívott nemrég, és azt kérdezte:

– Mit csinálok rosszul? Ilyen szerencsétlen vagyok? Vagy rossz istenekhez imádkozom? Olyan, mintha te mindenre rájöttél volna… Mi a titkod?

Hidd el, nekem is bőven kijutott már a kudarcokból, legyen szó üzleti nehézségekről (a wellnesshálózat újraépítése a járvány után ugyanolyan félelmetes volt, mint az országos bezárkózás), vagy fájdalmas családi ügyekről. Azt feleltem hát barátom kérdésére: ha bajba kerülök, mindig visszatérek a könyv rövidebb, könnyen elvégezhető rituáléihoz. Variálhatod őket tetszés szerint: kiemelhetsz egyet, elvégezheted mindet, vissza-visszatérhetsz hozzájuk, vagy kiegészítheted őket ízlésed szerint.

TIPP AZ ELŐKÉSZÜLETEKHEZ: A legtöbb rituálémat egy úgynevezett szépségoltár előtt hajtom végre. Rebecca Casciano, a The Sacred Beauty Collective (Szent Szépség Csoport) alapítója így foglalta össze, hogyan alakíthatunk ki egy erre kijelölt helyet a külső-belső szépségrituálék gyakorlására. Ezt írja: „A szépségoltárhoz egy tükörre, egy asztalra és diszkrét világításra lesz szükséged. Helyezz el az oltáron szent tárgyakat: kristályokat, kagylókat, továbbá a kedvenc fotód magadról, egy családtagról és/vagy egy szépségidolról. Én növényeket, virágokat, gyertyákat és tömjént is szeretek az oltárra vagy annak közelébe tenni. A gyertyákat a sminkeléshez gyújtom meg, és tömjént is ekkor égetek. Hiszek abban, hogy a smink ünnepivé avatása kiemeli azt a hétköznapi szépségápolási rutinok sorából, és az énszeretet rituáléjává avatja!” Rebecca szívemből szólt. A magam részéről erőt adó megerősítéseket is előszeretettel alkalmazok, de lelkesítő beszédeket, podcasteket is örömmel meghallgatok – de olyan is előfordul, hogy csak egyszerűen meditálok, és a jelenben létezem.

Végül, de nem utolsósorban azzal is hangsúlyozom az énszeretet fontosságát, hogy ahelyett, hogy vaktában beszuszakolnám a zsúfolt napirendbe, előre eltervezem e rituálékat. Jegyezd fel a rituálék időpontját Google naptárad emlékeztetőjébe vagy egy határidőnaplóba. Legyél Te az első! Ha szeretnéd kipróbálni a Savor Beauty Planner: My Next 90 Days nevű tervezőmet, keresd fel a savorbeautyplanner.com honlapot. Talán észre fogod venni, hogy több rituálé is különféle szépségápoló termékeket, kiegészítőket, kristályokat, post-iteket és tollakat ajánl. Rajtad múlik, hogy mit választasz! Sok terméket megtalálsz online a savorbeauty.com-on.

Készen állsz? Vágjunk bele, szépségem!

1. hét

KEZDD A BŐRÖDDEL!

Egy régi mondás szerint: „Az, ami lenn van, ugyanaz, mint ami fenn van, és ami fenn van, ugyanaz, mint ami lenn van.”{1} Az asztrológusok emberemlékezet óta ennek szellemében magyarázzák, hogy az égitestek és a Föld számunkra felfoghatatlan módon, elválaszthatatlan szálakkal kapcsolódnak egymáshoz, és hogy minden mindennel összefügg. Koreai elődeink a testet és a lelket egynek tekintették. Ez megmagyarázza, hogy miért dolgoztak a koreai nők bőrük szépségén már 918-ban is, amikor sáfránykivonat, sárga- és őszibarackolaj keverékével igyekeztek eltüntetni az öregedéssel járó pigmentfoltokat, és tükörsimává varázsolni bőrüket. Amikor hobbiból testápolókat és főzeteket kezdtem kotyvasztani a konyhámban, és még mielőtt kozmetikával foglalkozó üzletasszonnyá lettem volna, az én múzsám az anyám volt. A hetvenpluszos anyám az élő bizonyítéka annak, hogy a szépségápolás maraton, nem sprint. Miután kikevertem a Savor Beauty büszkeségét, a szarvasgombás arckrémet, ezt mondta:

– Angie-kém, a bőröm azt igényli, hogy némi szirup is kerüljön a krém alá. Tudnál valami ilyet csinálni?

Természetesen szérumra gondolt, s az általam kotyvasztott főzetet az arcára, nyakára és a dekoltázsára kente. Anyu tehát tudtán kívül arra is megtanított, miként hordjam fel rétegesen a szeretetet a bőrömre. Bármikor besétál a New York-i Savor Beauty szalonokba, az egész személyzet leáll, hogy megcsodálja a belőle áradó ragyogást. A kozmetikusok nagyító üvegén át ámuldoznak bőre fiatalos rugalmasságán, finom pórusain és a csillogásán.

„Bánj úgy a bőröddel, mint a legdrágább selyemmel!” – Ez volt anyu kedvenc szavajárása. Gyerekkoromban nem győztem bámulni a pipereasztalkáját, amely telis-tele volt azokkal az új krémekkel, amelyeket a nővérei küldtek neki Koreából. Az egyikben aranypor volt, a másik alapjául selyemhernyó gubója szolgált, a harmadikénak egzotikus tengeri hínár. Mind azt ígérte, hogy selymessé és tejfehérré varázsolják a bőrét – olyan tisztává, mint a forrásvíz.

Most, húsz évvel később anyu Sienna lányom nagymamája, és immár az ő bőrének ragyogása felett őrködik. Nemrégiben, amikor gyümölccsel kínálta őt és az unokaöcsémet, ezt címezte a lányomnak:

– Sienna, túl száraz a bőröd. Nézd csak meg Zachie-t – mutatott a kétéves kölyökre. – Az ő arca azért csillog, mert sok gyümölcsöt eszik.

Ezzel rámosolygott a bőrápolás legújabb kis csodájára.

Még elgondolni is szörnyű, hogy anyu és a koreai szépségápolás ellen lázadva tiniként alkoholos tonizálókkal, durva dörzsöléssel és púderral fedtem el arcom sugárzását. Míg Nyugaton egy kozmetikus mindent elkövet, hogy mattá tegye a bőrt, s vaskos sminkkel fedje el a szépséghibákat, anyu és a nagynénéim a keleti gondolkodás jegyében a sima bőr csillogását igyekeztek minél jobban kiemelni. Ezt a fajta áttetsző sugárzást nem lehet egyik napról a másikra elérni. Napról napra szeretettel és törődéssel kell körülvenni a bőrt, hogy idővel finom tapintásúvá és természetesen ragyogóvá váljon. Miként belső lényegünkkel is törődnünk kell, a külsőnk hasonlóképpen igényli a törődést. Hiszek abban, hogy e kettő elválaszthatatlanul összefonódik – és ezt ennek a könyvnek a lapjain is látni fogod.

Az énszeretet ragyogását először a bőrápolás ismertette meg velem, a dolog azonban nem áll meg itt, jóval mélyebbre hatol. A Belső kisugárzás első, jelképes leckéje arra tanít, hogy bánjunk úgy a bőrünkkel, mint a legdrágább selyemmel a Földtekén – hogy ismét anyu szavait idézzem. Később a lelkünket is ugyanebben a megtiszteltetésben részesítjük majd.

Tisztítsd meg minden este az arcodat!

„A szépség a lelked ragyogása.”

Asad Meah, az Awaken the Greatness Within{2} mozgalom alapítója és elnök-vezérigazgatója

Hallottál valaha FlyLadyről? Ez Marla Cilley háztartásvezetési coach beceneve, aki arra tanítja követőit, hogy apró lépésekben távolítsák el a fölösleges kacatokat otthonukból. Jómagam huszonévesen fedeztem fel, és sokat tanultam ettől a remek szakembertől – egyik tanácsa pedig az egész életemet megváltoztatta. Minden este, lefekvés előtt, sikáld ki a mosdókagylódat, javasolja. Az elgondolás lényege: nyugodt lélekkel aludni el, és ébredéskor örülni a makulátlan tisztaságú mosdónak. Ez a kis szokás további szokásokat gyökereztet meg, melyek együttese elősegíti azt, hogy simán menjen a napi rutin. Húsz éve minden este kitörölgetem a mosdókagylómat. Mindez olyan rituáléknak ágyazott meg, amelyek megszabadítottak az örökös rendetlenségtől, és ragyogó otthonnal ajándékoztak meg.

Mikor tündökölni szerettem volna a belső ragyogásomban, FlyLady tanácsaihoz fordultam, hogy egy-egy egyszerű változtatással mindent átírhassak magam körül – például kettős arctisztítási rutint rendszeresítettem esténként. Továbbra is kitakarítottam a mosdókagylómat, de most már az arcom tisztaságával is fokozottan törődtem. Félreértés ne essék: mindig is megmostam az arcom lefekvés előtt, ezt anyám gyerekkoromtól belém nevelte.

– Megvagy a szeszuval (arcmosással), Angie-kém? – szólt át a másik szobából. Hogy a kedvében járjak, éveken keresztül sárgabarackos bőrradírral tisztítottam meg az arcomat, amit a lehető leggyorsabban próbáltam bő vízzel lelögybölni.

Fokozatosan tanultam meg élvezni ezt a kis rituálét, és nemcsak egy újabb unalmas tennivalót látni benne. Kezdtem belelátni a mélységeibe. Az arctisztító illatát belélegezve masszíroztam ki arcomból a napi feszültséget, lágyítottam meg a bőrömet, távolítottam el a szennyeződést és a mérgeket. Meglepően jó érzés volt esténként így lelassítani, és idővel még több rituáléhoz jött meg a kedvem. Ez volt az én önszerető utamnak a kezdete.

Meglásd, ezzel számodra is friss alapokat teszünk le, miközben együtt járjuk a ragyogás útját. Ha minden napod arctisztító rituáléval zárod, azzal bőrödet és lelkedet egyaránt megújítod és életerővel töltöd fel. Ez legyen tehát az első rituálé, amit az énszeretet jelképeként honosítasz meg életedben, s amelyet jóban-rosszban, hóban-fagyban sem adsz fel. És tudod, mi a legjobb az egészben? Hogy mindössze egyetlen percet vesz igénybe. Egy perc, hogy emlékeztesd magad: igenis, számítasz. Az esti arctisztítás sok más kis rituálé alapjául szolgálhat, amelyek egy új életmódot hozhatnak magukkal: mégpedig a ragyogásét.

Egy esti arctisztító rituáléval kezdeni az énszeretet programját már csak azért is megújítja az erődet, mert általa a legalapvetőbb, fizikai szinten figyelsz oda önmagadra. A napi szennyeződések lemosása megnyugtató, ritmikus energiával látja el a bőrödet és a testedet. Agyadat (és arcod vérkeringését) is felkészíti a lefekvésre, ezért a reggeli ébredés szintén kellemes lesz. Márpedig, aki jól érzi magát, annak a bőre is megszépül.

Lássuk, mi történik akkor, ha arcmosás nélkül térsz nyugovóra:

• Szabad gyökök telepednek a bőrödre az éjszaka folyamán, a kollagén- és elasztinrostok széttöredeznek, ami ráncokhoz vezet.

• Az éjszaka során faggyú és verejték képződik a felhámban. Pórusaid eltömődhetnek, és pattanások ütközhetnek ki az arcodon.

• A nappali smink, a szennyeződések és a baktériumok eltömítik pórusaidat, amelyek így nagyobbnak látszanak.

• Végezetül pedig: nem épp a legjobb kedvedben ébredsz majd, amit csak tovább ront, amikor a tükörbe nézve megpillantod száraz, fakó arcodat.

A szép bőr a tiszta bőrrel kezdődik – de azért nem a kínosan tisztával. Túl sokan hiszik, hogy az arcnak száraznak kell lennie tisztítás után, holott így csak megfosztják a bőrt a tápláló határrétegtől. Újra kell gondolnunk, mit értünk tiszta bőr alatt! Legyen harmatosan üde, de ne merev és feszes. Ezt a szóképet később a lélek gondozására is alkalmazzuk. Jómagam élvezem a kettős tisztítás alapos koreai változatát, amely sugárzóan tiszta bőrt eredményez. Kellemes illatok, taktilis érzetek és a csorgó víz hangja feltöltenek lefekvés előtt. Gondozottnak és ápoltnak érzem magam tőlük.

RITUÁLÉ: Esti kettős tisztítás

Fektesd le az énszeretet alapjait ezzel a tápláló esti{3} tisztítással!

Időtartam: Egy–három perc

Mi kell hozzá: Tisztító olaj és vízalapú (vagy tetszés szerinti) tisztító kozmetikum, tisztító kendő

Extrák: Választott illóolaj

Megjegyzés: Ellentétben azzal, amit gondolnál (vagy amit éveken át beléd sulykoltak): ha zsíros a bőröd, a tisztítókban lévő olaj minden más összetevőnél jobban fel tudja oldani a szennyeződéseit. Az olaj olajban oldódik, és képes feloldani a faggyút, valamint a szennyeződéseket anélkül, hogy megfosztaná a bőrt természetes olajtartalmától.

1. Előkészületek. Teremts gyönyörű wellnesskörnyezetet a fürdőszobádban az esti tisztító szertartáshoz. Én a mosdókagylóm szélén helyezem el az ehhez szükséges kozmetikumokat – minimalista felállásban.

2. Fertőtlenítés. Mosd meg a kezed szappannal: kerüld el azt, hogy az arcodra koszt, baktériumokat vigyél fel. Én ezt követően meleg vizet szoktam folyatni a mosdóba, amibe 1-3 csöpp illóolajat is cseppentek a nyugtató hatásért.

3. Megfigyelés. Nézd meg arcodat a tükörben, és vizsgáld meg a rajta található pihéket. Milyen irányba nőnek? A tisztító felvitelekor mozgasd ujjaidat a szőrszálak növésével ellentétes irányban gyengéd körkörös mozgással. Így bőröd minden kis részletét alaposan megtisztíthatod.

4. Tisztítás. Melegíts az ujjaid között néhány csepp tisztító olajat. Vidd fel ezután az arcodra körkörösen masszírozó ujjbegyekkel, hogy leoldd vele a sminkedet. Az olajos tisztítás segíthet eltávolítani a pórusaidba gyűlő szennyeződést, és ezzel elejét veheted a baktériumok elszaporodásának, a szépséghibáknak és a gyulladásoknak. Amennyiben szárazabb a bőröd, és természetes olajos tisztítót használsz, hagyd fent kicsit tovább, hogy hidratálja és táplálja a bőrt.

5. Réteges felvitel. Az olajos tisztítóra most vigyél fel egy vízalapút is, ugyancsak ujjbegyek körkörös mozgatásával. Ez is segít megszabadulni az aznapi szennyeződésektől. Élvezd az illatát, és azt, hogy bőröd örül a gondoskodásnak.

6. Tisztítás. Meleg vízzel óvatosan mosd le a tisztítókat. Nálam általában van egy fiók teli frissen mosott arckendővel, hogy mindennap tisztával szárogassam meg az arcomat.

7. Megerősítés. Fogalmazd meg, mi teszi ragyogóvá a bőröd. Amennyiben nehezedre esik megdicsérni önmagadat, kezdd így: „Hálás vagyok, amiért…” Így a természetes szépségeddel kapcsolatban fejezed ki az elismerésed.

„Hálás vagyok a megtisztult bőrömért.”

„Megújultnak és tisztának érzem magam.”

„A bőröm sima és hidratált.”

„Érzem önmagam belső izzását, és azt, amint ez szétsugárzik a környezetemre.”

Élvezd ki az önmagaddal való törődésnek ezt az egyszerű mozzanatát, mert ez az alapja a bőr és a lélek ragyogásának.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen

{1} Hermész Triszmegisztosz: Smaragdtábla (A ford.)

{2} Ébreszd Fel Belső Nagyságodat (A ford.)

{3} Természetesen reggel is megmoshatod az arcodat! Én olajos tisztítót használok tusoláskor, mivel száraz a bőröm. A zsíros bőrûeknek alapos tisztításra van szükségük. Figyelj oda bőröd igényeire, és ehhez alkalmazkodj a tisztítás során. Amennyiben kétségeid merülnek fel, konzultálj kozmetikussal vagy bőrgyógyásszal.